**OBJAVA ZA MEDIJE**

**U ORGANIZACIJI HRVATSKE AKADEMIJE ZNANOSTI I UMJETNOSTI I JUTARNJEG LISTA ODRŽANA KONFERENCIJA "JA UMIROVLJENIK 2030. – KAKO OSIGURATI STABILNU FINANCIJSKU STAROST"**

**Zagreb, 22. rujna 2015.** – U organizaciji Hrvatske akademije znanosti i umjetnosti i Jutarnjeg lista, u utorak 22. rujna 2015. u Smaragdnoj dvorani hotela Esplanade u Zagrebu održana je konferencija "Ja umirovljenik 2030. – kako osigurati stabilnu financijsku starost". Konferenciju je otvorio predsjednik HAZU **akademik Zvonko Kusić** koji je upozorio je na negativne demografske trendove s kojima se suočava hrvatsko drustvo. „Starenje stanovništva problem je ne samo Hrvatske, nego cijelog razvijenog svijeta. To predstavlja velik izazov za održivost zdravstvenog, a posebno mirovinskog sustava. Mi po prvi put imamo više starijih od 65 godina, nego mlađih od 14 godina“, kazao je akademik Kusić, istaknuvši da se Hrvatska nalazi među predvodnicama negativnih demografskih trendova ne samo u Europi, nego i u svijetu. Osvrnuo se i na različite prijedloge za reformu mirovinskog sustava, rekavši da o toj temi postoje mnoge dileme i kontroverze, zbog čega se vlade teško odlučuju na te poteze. Upozorio je i da umirovljenici spadaju među najsiromašnije stanovnike u Hrvatskoj, o čemu još ne postoji dovoljan senzibilitet u javnosti.

Ministar rada i mirovinskog sustava **Mirando Mrsić** upozorio je da će slika ionako niske stope zaposlenosti i starenja stanovništva biti sve gora. „Nastave li se sadašnji trendovi do 2030. godine ukupno stanovništvo past će na manje od četiri milijuna, a starijih od 65 godina bit će dvostruko više nego mlađih od 14 godina. Svaki četvrti stanovnik Hrvatske bit će stariji od 65 godina. Pritisak na mirovinski i zdravstveni sustav bit će golem, tim više što danas samo 13 posto korisnika mirovina ima staž od 40 i više godina. Procjene Europske komisije pokazuju da će se udio prosječne mirovine u prosječnoj plaći nastaviti smanjivati i 2030. dosegnuti samo 27 posto. Sve to ukazuje da budući umirovljenici ne mogu računati na financijski osiguranu starost“, kazao je Mrsić, istaknuvši da je ključ za održanje adekvatnosti mirovina povećanje zaposlenosti. „Očekujemo da će do 2020. broj zaposlenih porasti na 66,2 posto i da će odnos umirovljenika i zaposlenika biti 1 naprama 1,40. Do 2030. taj omjer bi trebao dodatno rasti i na kraju četvrtog desetljeća iznositi 1 naprama 1,55. Uz taj broj zaposlenika i osnaženje drugog i trećeg mirovinskog stupa, predviđamo da će mirovine iz prvog i drugog stupa biti iznad 60 posto plaće“, rekao je Mrsić, dodavši da će od 2027. većina umirovljenika primati mirovinu iz prvog i drugog stupa, što će dodatno smanjiti izdatke iz prvog stupa. Prosječna mirovina trenutno, zbog velikog broja mlađih umirovljenika, iznosi 40 posto prosječne plaće, no taj udio je značajno veći i kreće se oko 70 posto kod onih sa punim stažem. Takvih je međutim danas u mirovinskom sustavu samo 12 posto.

Mrsić se založio i za to da prvi mirovinski stup ostane socijalan i da ga se ne vezuje isključivo uz uplaćene doprinose, kako bi se dostojna mirovina omogućila i onima koji je tijekom radnog vijeka iz raznih razloga ne uspiju ostvariti.

Analitičar **Velimir Šonje** spomenuo je pet dugoročnih prilagodbi u procesu starenja stanovništva: povećanje zaposlenosti i tehnološke promjene koje će u takvim uvjetima dovesti do rasta produktivnosti, pronatalitetna politika, odgovorna fiskalna politika kojoj je cilj povećanje potrošnje umirovljeničke populacije te otvaranje države prema imigrantima. S obzirom na aktualnu izbjegličku krizu u Europi, Šonje smatra kako je dobar trenutak da se o tom pitanju počne razgovarati i u Hrvatskoj.

Slično smatra i demograf s Ekonomskog fakulteta Sveučilišta u Zagrebu **Ivan Čipin** koji jeistaknuo da je Hrvatska među deset najstarijih zemalja svijeta (uz Njemačku i Japan) i poručio da starenje stanovništa neće biti moguće zaustaviti samo pronatalitetnom politikom, već da će biti nužno pomlađivanje stanovništva imigrantima.

Marijan Lipovac

Ured za odnose s javnošću i medije HAZU